CELEX: 32015D1878
Language: da
Date: 2015-10-08 00:00:00
Title: Rådets afgørelse (EU) 2015/1878 af 8. oktober 2015 om bemyndigelse af henholdsvis Kongeriget Belgien og Republikken Polen til at ratificere og Republikken Østrig til at tiltræde Budapestkonventionen om transportaftalen ved godstransport ad indre vandveje (CMNI)

21.10.2015   
            
            
               DA
            
            
               Den Europæiske Unions Tidende
            
            
               L 276/1
            
         RÅDETS AFGØRELSE (EU) 2015/1878
   af 8. oktober 2015
   om bemyndigelse af henholdsvis Kongeriget Belgien og Republikken Polen til at ratificere og Republikken Østrig til at tiltræde Budapestkonventionen om transportaftalen ved godstransport ad indre vandveje (CMNI)
   RÅDET FOR DEN EUROPÆISKE UNION HAR —
   under henvisning til traktaten om Den Europæiske Unions funktionsmåde, særlig artikel 81, stk. 2, sammenholdt med artikel 218, stk. 6, litra a),
   under henvisning til forslag fra Europa-Kommissionen,
   under henvisning til godkendelse fra Europa-Parlamentet, og
   ud fra følgende betragtninger:
   
               (1)
            
            
               Budapestkonventionen om transportaftalen ved godstransport ad indre vandveje (CMNI) (»Budapestkonventionen« eller »konventionen«) er et værdifuldt instrument til at fremme sejlads ad indre vandveje i hele Europa.
            
         
               (2)
            
            
               Unionen har ekstern enekompetence, navnlig hvad angår artikel 29 i Budapestkonventionen, for så vidt bestemmelserne i nævnte artikel berører reglerne fastsat i Europa-Parlamentets og Rådets forordning (EF) nr. 593/2008 (1).
            
         
               (3)
            
            
               Budapestkonventionen kan ikke tiltrædes af regionale organisationer for økonomisk integration, såsom Den Europæiske Union. Det betyder, at Unionen ikke kan blive kontraherende part i konventionen.
            
         
               (4)
            
            
               De medlemsstater, der har sejlbare indre vandveje, som falder ind under Budapestkonventionens anvendelsesområde, bør derfor bemyndiges til at ratificere eller tiltræde konventionen.
            
         
               (5)
            
            
               Kongeriget Belgien, Republikken Bulgarien, Den Tjekkiske Republik, Forbundsrepublikken Tyskland, Den Franske Republik, Republikken Kroatien, Storhertugdømmet Luxembourg, Ungarn, Kongeriget Nederlandene, Rumænien og Den Slovakiske Republik er kontraherende parter i Budapestkonvention.
            
         
               (6)
            
            
               Kongeriget Belgien ratificerede Budapestkonventionen efter vedtagelsen af forordning (EF) nr. 593/2008, hvorved Unionen fik ekstern enekompetence. Rådet bør derfor ex post give Kongeriget Belgien bemyndigelse til at ratificere konventionen.
            
         
               (7)
            
            
               Republikken Østrig og Republikken Polen, der har sejlbare indre vandveje, som falder ind under Budapestkonventionens anvendelsesområde, har udtrykt interesse i at blive kontraherende parter i konventionen.
            
         
               (8)
            
            
               De resterende medlemsstater har tilkendegivet, at de ikke har sejlbare indre vandveje, som falder ind under Budapestkonventionens anvendelsesområde, og derfor ikke har nogen interesse i at ratificere eller tiltræde konventionen.
            
         
               (9)
            
            
               Budapestkonventionen giver de kontraherende stater mulighed for at afgive erklæringer angående konventionens anvendelsesområde. Republikken Østrig og Republikken Polen bør således afgive de erklæringer, som konventionen giver mulighed for at fremsætte, og som de anser for relevante og nødvendige.
            
         
               (10)
            
            
               Det Forenede Kongerige og Irland er bundet af forordning (EF) nr. 593/2008 og deltager derfor i vedtagelsen og anvendelsen af denne afgørelse.
            
         
               (11)
            
            
               I medfør af artikel 1 og 2 i protokol nr. 22 om Danmarks stilling, der er knyttet som bilag til traktaten om Den Europæiske Union og til traktaten om Den Europæiske Unions funktionsmåde, deltager Danmark ikke i vedtagelsen af denne afgørelse, som ikke er bindende for og ikke finder anvendelse i Danmark —
            
         VEDTAGET DENNE AFGØRELSE:
   Artikel 1
   Rådet bemyndiger herved henholdsvis Kongeriget Belgien og Republikken Polen til at ratificere og Republikken Østrig til at tiltræde Budapestkonventionen om transportaftalen ved godstransport ad indre vandveje (CMNI).
   Teksten til konventionen er knyttet til denne afgørelse.
   Artikel 2
   Republikken Østrig og Republikken Polen afgiver de relevante erklæringer, som Budapestkonventionens bestemmelser giver mulighed for at fremsætte.
   Artikel 3
   Denne afgørelse træder i kraft på dagen efter offentliggørelsen i Den Europæiske Unions Tidende.
   Artikel 4
   Denne afgørelse er rettet til Kongeriget Belgien, Republikken Østrig og Republikken Polen.
   
      Udfærdiget i Luxembourg, den 8. oktober 2015.
      
         
            På Rådets vegne
         
         J. ASSELBORN
         
            Formand
         
      
   
   
      (1)  Europa-Parlamentets og Rådets forordning (EF) nr. 593/2008 af 17. juni 2008 om lovvalgsregler for kontraktlige forpligtelser (»Rom I«-forordningen) (EUT L 177 af 4.7.2008, s. 6).